हादराव कर’ना जिउसानि नैथि दोहौआव जों गासैबो आन्दायनाय बादि जानो हमदों। कर’नानि सनदेरनाया बारानिफ्राय बारा बांबोनायनि थाखाय मुलुगावनो जौसिन थाखोयाव थांनाय बादि जादों जोंनि हादरा । सानफ्रोमबो गोबां लाख कर’ना बेरामि जानायनि थाखाय देहाफाहामसालिफोराव जायगा गोयै बादि जानाय खौरां मोन्दों। बिनि आंखालानो जाबाय अक्सिजेन गेस। गोबां कर’ना बेरामिफोरनो अक्सिजेन गेसनि गोनांथि जानायाव जेथिंबो दावरावनि थासारि सोमजिदों। बिनिखायनो दिनै हां बोनायाव लानो थाखाय अक्सिजेन गेसनि जेंना जानानै फैदों। बे थासारिया जोंनि थाखायगिलु-बालु । दिनै जों मोनथिनो मोन्दों अक्सिजेन गेसनि गोनांथिखौ। थाखा-फैसा गोनांबालाय मा जानो, बे अक्सिजेन गेसखौ बबेयाव बायनानै मोननो ? नाथाय जों ओरैनो थाखा-फैसा नाङा जासे अक्सिजेन गेस होग्रानि सायाव फोजोबस्रांनायखौ माब्ला नागारगोन ? आथिखालनि मुङाव जानला-मानला बिफां दाननानै जों गावनि आथिङावनो रुवा दाननानै लागासिनो दं। दिनै कर’ना जिउसाजों साग्लोब जानानै अक्सिजेन गेसनि गोनांथि जादों। बे गेसखौ बिफाङा जोंनो थाखा-फैसा लायाबालानो ओरैनो होगासिनो दं। दा साननो गोरों सुबुंफोरा साननो हमबायदि बिफां थाब्लासो मानसि-दुमसि थागोन। मिथिंगाया जोंनि थाखाय आंगो। मिथिंगाया जोंनि नांगौखौ जोंनो होयो। मिथिंगाखौ जों अननो सोलोंनांसिगौ। जों गावनो मिथिंगाखौ फोजोबस्रांनो साननाया गावखौनो खैफोदनि हाखराव गोग्लै होनो थांगासिनो दं । दा जों गावखौ बे संसाराव फोथांनानै लाखिनो थाखाय मिथिंगाखौ अननो सोलों नांगौ । जों मिथिंगाखौ जेरैखि जाया फोथांनानै लाखिनो नाजा थारनांगोन। मुलुगाव गोबां सुबुं अनजिमाया बांबोगासिनो दं। बारहावा गुबबुंले जानायखौ जों सुबुं माहारियानो मोजां खालाम नांगोन। मिथिंगाया जेब्ला बे बुहुमनिफ्राय गैया जागोन, अब्ला जोंनि सुबुं माहारियाबो बे बुहुमनिफ्राय गैया जागोन। बिनिखायनो जों जानला-मानला बिफां लोगोसे मिथिंगाखौ नस्थ’ खालामनायनिफ्राय गोजानाव थानो सोलोंनांसिगौ। जों गासैबो बिफां गायनाय हुदा खालामनांसिगौ। साफ्रोमबो बिफां गायनायखौ मावथारनांगौ खामानि होननानै सानोब्ला दिनै अक्सिजेन गेसनि आंखालनि बाथ्रा सफैनाय नङामोन । सम थानायावनो जों दानो मावाब्ला जोंनि इयुन जोलैफोरा गिलु-बालु थासारिजों मोगा-मोगि जानांगोन, बेखौ दिनैनो बुंनो हायो। बिनिखायनो जों बिफांखौ जानला-मानला दाननायनिफ्राय जानगाराव थानानै बिफां गायनो सोलोङोब्ला आं, नों जों बयनिबो थाखाय मोजां जागोन होननानै साननो हायो। बुहुमाव बिफां-लाइफांफोर थाब्लासो जिब-जुनारफोरा थांनानै थागोन।